CELEX: 62012TN0354
Language: da
Date: 2012-08-03 00:00:00
Title: Sag T-354/12: Sag anlagt den 3. august 2012 — Afepadi m.fl. mod Kommissionen

29.9.2012   
            
            
               DA
            
            
               Den Europæiske Unions Tidende
            
            
               C 295/30
            
         Sag anlagt den 3. august 2012 — Afepadi m.fl. mod Kommissionen
   (Sag T-354/12)
   2012/C 295/54
   Processprog: spansk
   
      Parter
   
   
      Sagsøgere: Asociación Española de Fabricantes de Preparados alimenticios especiales, dietéticos y plantas medicinales (Afepadi) (Barcelona, Spanien), Elaborados Dietéticos, SA (Spanien), Nova Diet, SA (Burgos, Spanien), Laboratorios Vendrell, SA (Spanien) og Ynsadiet, SA (Madrid, Spanien) (ved advokat P. Velázquez González)
   
      Sagsøgt: Europa-Kommissionen
   
      Sagsøgernes påstande
   
   
               —
            
            
               Betragtning 11, 14 og 17 til Kommissionens forordning (EU) nr. 432/2012 annulleres, henset til at de er til stor skade for sagsøgernes interesser.
            
         
               —
            
            
               Af hensyn til retssikkerheden erklæres det nødvendigt, at et afslag på sundhedsanprisningerne i artikel 13 i Europa-Parlamentets og Rådets forordning (EF) nr. 1924/2006 af 20. december 2006 meddeles ved en retsakt.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Kommissionen vedtog den 16. maj 2012 forordning (EU) nr. 432/2012 om fastlæggelse af en liste over andre tilladte sundhedsanprisninger af fødevarer end dem, der henviser til en reduceret risiko for sygdom og til børns udvikling og sundhed (1). Denne forordning videreudvikler Europa-Parlamentets og Rådets forordning (EF) nr. 1924/2006 af 20. december 2006 om ernærings- og sundhedsanprisninger af fødevarer (2).
   Til støtte for søgsmålet har sagsøgerne gjort gældende, at retssikkerhedsprincippet er blevet tilsidesat.
   Det anføres i denne henseende, at Kommissionen til trods for det arbejde, der er udført, ikke fuldt ud har udfyldt den kompetence, der er tillagt den ved artikel 13, stk. 3, i forordning (EF) nr. 1924/2006 om vedtagelse af en EF-liste over tilladte anprisninger, idet ikke alle de sundhedsanprisninger, som den fik forelagt til vurdering af Den Europæiske Fødevaresikkerhedsautoritet (EFSA), har opnået en tilladelse. Følgelig resterer der et større antal anprisninger, der skal vurderes for første gang, eller som skal vurderes mere dybdegående, herunder dem, der vedrører botaniske stoffer, som sagsøgerne normalt anvender i deres fødevareprodukter.
   På denne måde kan ledere af fødevarevirksomheder, der producerer eller anvender de botaniske stoffer med sikkerhed vide, hvilke sundhedsanprisninger de på grundlag af almindeligt anerkendte videnskabelige beviser (de 222 tilladte sundhedsanprisninger), kan anvende i deres produkter. De er imidlertid ikke på samme måde (via en forordning) blevet oplyst om, hvad der er sket i forhold til de anprisninger, der ikke er på listen over tilladte anprisninger — om de stadig skal vurderes, eller om de kræver en mere dybdegående vurdering, om de har fået afslag, om de får tilladelse eller ej, og hvornår eller inden for hvilken frist.
   
      (1)  EUT L 136, s. 1.
   
      (2)  EUT L 404, s. 9.